Afrikaans: Waar lê nie-suburbia in Stellenbosch? Vir die "meer bevoorregtes" natuurlik op ’n plasie, maar vir gewone loonarbeiders soos ons, het ons ontdek, in Jamestown. Eiendom is nog bekostigbaar daar; dit het die mooiste uitsigte in Stellenbosch; die buurt se inwoners is van alle kleure, klasse en giere; honde maak soos hulle wil; mense braai sonder ophou, tot die kerke maak geraas op Sondae; en daar is sommer so ’n lekker vriendelike, gemoedelike en luilekker atmosfeer wat van die berg en die omringende plase af oor die mense waai.